Laat sy liefde jou lei: Om geloofsséker te wees - www.bybelkennis.co.za
by Mitch Kalp · Published 07/08/2013 · Updated 28/09/2014
Laat sy liefde jou lei: Om geloofsséker te wees – Milanie Vosloo
Elkeen wat glo en bely dat Jesus die Christus is, is uit God gebore … 1 Johannes 5:1a
Glo jy met oortuiging dat jy deur die verlossende bloed van Jesus Christus gered is? Of gebeur dit soms dat die debatte in die media en ander mense se sieninge jou aan kindskap laat twyfel?
1 Johannes 5:1-11 gee ‘n duidelike antwoord op hierdie tipiese twyfelvrae wanneer Johannes sê dat daar drie is wat getuienis aflê oor ons geloof: die Gees, die water en die bloed en al drie is dit eens. (5:7). Jy kán dus seker wees oor jou redding deur die volgende te onthou:
Jy is met water gedoop. Daardeur het God bevestig dat Hy jou in sy reddende genade wil insluit en dat Hy die sonde waarin jy gebore is, volkome wil weg was.
Christus se bloed het vir jóú gevloei. Die dag toe Hy uitgeroep het: “Dit is nou afgehandel!” (Joh 19:30b), het sy bloed bevestig dat Hy alles vir jou redding gedoen het.
Die Gees is in jou. As jy Christus as jou Saligmaker gekies het, is die Gees van Waarheid in jou hart. Hy self sal dan in jou die sekerheid plaas dat jy vir altyd sy kind is.
Hoor vandag wéér die sekerheid: God het aan ons (aan jóú) die ewige lewe gegee, en dié lewe bestaan in ‘n hegte verhouding met sy Seun. Hy wat deel het aan die Seun, het nou reeds die ewige lewe…(1 Joh 5:11,12a)
Dankie vir die absolute sekerheid dat ek u geliefde kind is, Vader!
Jesus en Mohammed